Manasses, Dei gratia Aurelianensis episcopus, omnibus ad quos presentes littere pervenerint, salutem in Domino. Notum facimus omnibus tam presentibus quam futuris quod, cum inter nos, ex una parte, et abbatem et conventum Sancti Benedicti Floriacensis, Aurelianensis diocesis, ex altera, coram judicibus Senonensibus auctoritate apostolica controversia verteretur super procurationibus quas petebamus in prioratibus de Evera, de Castronovo, de Vitriaco, de Sancto Aniano le Jallart, tandem, mediante domino rege, in hanc formam pacis convenimus quod prenominati abbas et conventus ducentas libras parisienses nobis dederunt ad redditus emendos et nos expensas quas in locis predictis faceremus in perpetuum remisimus, loco expensarum redditus emptos de predicta pecunia retinente nobis et successoribus nostris episcopis profuturos. Quod ut ratum permaneat, presentes litteras annotari fecimus et sigilli nostri munimine roborari. Actum anno Domini millesimo ducentesimo decimo.